钦定古今图书集成/理学汇编/文学典/第194卷 > 徐师曾诗体明辩 > 《和韵诗》
## 钦定古今图书集成/理学汇编/文学典/第194卷 > 徐师曾诗体明辩 > 《和韵诗》

按：和韵有三体：一曰依韵，谓同在一韵中而不必用
其字也；二曰次韵，谓和其原韵而先后次第皆因之也；三曰用韵，谓有其韵而先后不必次也。如唐韩愈
《昌黎集》有《陆浑山奉和皇甫湜用其韵》是已。古人赓
和，答其来意而已，初不为韵所缚。如高适赠杜甫云：
“草元今已毕，此外更何言。”甫和之则云：“草元吾岂敢，
赋或似相如。”又如韦迢《早发湘潭寄杜甫》云：“相忆无
南雁，何时有报章”，甫和云：“虽无南雁过，看取北来鱼。”
又如高适人曰《寄杜甫》云：“龙钟远属二千石，愧尔东
西南北人。”甫和云：“东西南北更堪论，白首扁舟病独
存。”又如杜甫、王维、岑参《和贾至早朝大明宫诗》，并其
意不同，况于韵乎？中唐以还，元曰皮、陆，更相唱和，由
是此体始盛。此外又有因韵而增为之者，如唐柳宗
元《河东集》有《同刘二十八院长述旧言怀感时书事
奉寄澧州张员外使君五十二韵》之作，因其韵增至
八十是也。又有拾其馀韵，凡为所用者置不取。如《河
东集》载《酬韶州裴曹长使君因以见示二十韵》自序
云：“韶州幸以诗见及，往复奇丽，邈不可慕，用韵尢为
高绝。”余因拾其馀韵酬焉，凡为韶州所用者置不取，
其声律言数如之是也。此皆由依韵而推广之，故附
著于此。